**Előterjesztés**

**a Képviselő-testület 2016. november 29-i ülésének**

**12. napirendi pontjához**

**Tisztelt Képviselő-testület!**

Dr. Borbola Krisztián fogorvos az alábbi tartalmú levéllel fordult az Önkormányzathoz:

*„Tisztelt Polgármester asszony, tisztelt Képviselő Testület!*

*Támogatásukat kérem egy komoly műszaki problémával kapcsolatban, mely a község lakóinak színvonalas és zökkenőmentes ellátását akadályozza; nevezetesen a fogászati kezelőszék vezérlése meghibásodott, a szervíz szakvéleménye szerint nem gazdaságos a javítása.*

*A fogászati rendelőben jelenleg használt fogászati széket és kezelőegységet piliscsévi praxisom kezdetekor, saját tőkéből vásároltam, annak fenntartását is mindezidáig magam fizettem. A készüléket 1992-ben gyártották, sajnos mára 24 éves, az alkatrész utánpótlás egy idő óta akadozik, mostanra szinte lehetetlen. Szükségessé vált egy korszerűbb szék beszerzése, melynek költségét a praxis segítség nélkül nem képes kitermelni. Egy ilyen használt berendezés ára, melyhez az alkatrész-ellátás a gyártó által még évekig garantáltan biztosított, várhatóan 1.5 millió forintnál kezdődik, míg az új gépek 3,5 millió forintnál kezdődnek. Természetesen a hosszútávú és végleges megoldást egy új gép jelentene. Az utóbbi évek fejlesztéseit (Panoráma röntgen, intraorális rtg készülék, filmelőhívó egység) magam finanszíroztam.*

*Kérem lehetőségükhöz mérten nyújtsanak támogatást a  támogatás megvalósulásához. Természetesen az újonnan vásárolt készülék  tulajdonviszonyait mindkét fél számára megnyugtató módon, szerződésben szeretném rögzíteni.*

*Az eddigi jó kapcsolat alapján bízom a kérésem pozitív elbírálásában, hiszen tudom, hogy önök számára a község lakói  a legfontosabbak.*

*Kérem értsék meg, hogy a fent említett probléma megoldása nem tűr halasztást, a község lakosságának ellátása érdekében.*

*Köszönettel: dr. Borbola Krisztián fogorvos”*

A kérelmet a Pénzügyi- és Településfejlesztési Bizottság megtárgyalta, és az alábbiakat javasolja;

* A Képviselő-testület a 2017. évi költségvetés tervezésénél vizsgálja meg a pénzügyi lehetőségét a fogorvosi szék vásárlásának támogatására.
* Hívja fel a kérelmező figyelmét, hogy kísérje figyelemmel a pályázati kiírásokat.
* A Piliscsévért Közalapítvány szervezzen jótékonysági bált a fogászati kezelőszék beszerzésének támogatására.
* Polgármester asszony kérjen árajánlatot az Innomed Medical Zrt.-től.

Kérem a Tisztelt testületet, vitassa meg és döntsön a fogászati kezelőszék ügyében.

 Kosztkáné Rokolya Bernadett sk.

 polgármester